મુખ્યમંત્રી વિજય રૂપાણીની સરકારનું પ્રથમ બજેટ ૨૧મી ફેબ્રુઆરીએ વિધાનસભા ગૃહમાં નાણામંત્રી નીતિન પટેલ રજૂ કરશે. નાણામંત્રી ઉપરાંત નાયબ મુખ્યમંત્રી તરીકેની પણ જવાબદારી નિભાવતા નીતિન પટેલ હાલ બજેટની તૈયારીઓમાં વ્યસ્ત છે. દરરોજ નાણાવિભાગના ઉચ્ચ અધિકારીઓ સાથે બેઠક ચાલી રહી છે. આ ઉપરાંત વિવિધ વિભાગની બજેટ માટેની માગણીઓ સંદર્ભે પણ નાણામંત્રી બેઠક કરી રહ્યા છે. રાજ્યભરની ચેમ્બર ઓફ કોમર્સ પાસેથી સૂચનો મગાવવામાં આવી રહ્યાં છે. હાલ નાણાવિભાગ રાજ્યના વર્ષ ૨૦૧૭-૨૦૧૮ના બજેટની તૈયારીઓમાં ગળાડૂબ છે.